钦定古今图书集成/明伦汇编/氏族典/第208卷 > 曹彬
## 钦定古今图书集成/明伦汇编/氏族典/第208卷 > 曹彬

按《宋史曹彬传》：“彬字国华，真定灵寿人。父芸，成德军
节度都知兵马使。彬始生周岁，父母以百玩之具罗
于席，观其所取。彬左手持干戈，右手持俎豆，斯须取
一印，他无所视，人皆异之。及长，气质淳厚，汉乾祐中
为成德军牙将。周太祖贵妃张氏，彬从母也。周太祖
受禅，召彬归京师，隶世宗帐下，从镇澶渊，补供奉官”，
擢河中都监。显德三年，改潼关监军，迁西上阁门使。
五年，使吴越，出为晋州兵马都监，迁引进使。初，太祖
典禁旅，彬中立不倚，非公事未尝造门，群居䜩会亦
所罕预，由是器重焉。建隆二年，自平阳归，迁客省使，
与王全斌、郭进领骑兵攻河东平乐县，遂建平乐为
平晋军。乾德初，改左神武将军，俄兼枢密承旨。二年，
伐蜀，诏以刘光毅为归州行营前军副部署，彬为都
监，申令戢下，所至悦服。两川平，上谓彬清介廉谨，授
宣徽南院使、义成军节度使。六年，遣李继勋、党进帅
师征太原，命为前军都监。开宝二年，议亲征太原，复
命为前军都监。六年，进检校太傅。七年，将伐江南，诏
以彬为昇州西南路行营马步军战櫂都部署，凯旋，
拜枢密使、检校太尉、忠武军节度使。太宗即位，加同
平章事。太平兴国三年，进检校太师，从征太原，加兼
侍中。八年，为弭德超所诬，罢为太平军节度使。旬馀
上悟，进封鲁国公。雍熙三年，诏彬将“幽州行营前军
马步水陆之师北伐。”诸军败绩，责授右骁骑上将军。
四年，起彬为侍中、武宁军节度使。淳化五年，徙平卢
军节度。真宗即位，复检校太师、同平章事。数月，召拜
枢密使。咸平二年，薨，年六十九。赠中书令，追封济阳
郡王，谥“武惠。”